Document ID: 32005R1900

UREDBA SVETA (ES) št. 1900/2005
z dne 21. novembra 2005
o spremembi Uredbe (ES) št. 382/2001 o izvajanju projektov spodbujanja sodelovanja ter trgovinskih odnosov med Evropsko unijo in industrializiranimi državami Severne Amerike, Daljnega vzhoda, Avstralije in Oceanije
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti členov 133 in 181a Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
Uredba (ES) št. 382/2001 (2) do 31. decembra 2005 določa pravni okvir za spodbujanje sodelovanja in trgovinskih odnosov z industrializiranimi državami Severne Amerike, Daljnega vzhoda, Avstralije in Oceanije.
(2)
Nekatere vidike pravnega okvira za ukrepanje Skupnosti na področju zunanjih odnosov, vključno s spodbujanjem sodelovanja in gospodarskih odnosov z industrializiranimi državami, je treba za obdobje naslednje finančne perspektive (2007-2013) šele določiti. Ta nov pravni okvir ne bo začel veljati pred 1. januarjem 2007.
(3)
Ker je zagotavljanje neprekinjenega sodelovanja z industrializiranimi državami bistvenega pomena, je treba zagotoviti, da bo med trenutno določenim datumom prenehanja veljavnosti Uredbe (ES) št. 382/2001 in datumom, od katerega se bo lahko uporabljal nov pravni okvir, obstajala pravna podlaga za te dejavnosti. Podaljšanje veljavnosti Uredbe (ES) št. 382/2001 za ustrezno obdobje bo omogočilo zapolnitev morebitne vrzeli v pravnem okviru, ki ureja sodelovanje z industrializiranimi državami.
(4)
Podaljšanje veljavnosti Uredbe (ES) št. 382/2001 je toliko bolj upravičeno, ker je bila v oceni iz leta 2004 o projektih in programih, financiranih v okviru te uredbe, ugotovljena njihova učinkovitost in zahtevano njihovo nadaljevanje, pri čem je treba ustrezno pozornost posvetiti usklajevanju podpornih dejavnosti v in med zadevnimi državami partnericami.
(5)
Drugi pododstavek člena 114(1) Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), določa, da lahko donacije izjemoma prejmejo tudi fizične osebe, če to določa temeljni akt. Takšni primeri se redno pojavljajo v zvezi z izvajanjem programov usposabljanja vodilnih delavcev na Japonskem in v Koreji ter občasno v primeru drugih dejavnosti sodelovanja z industrializiranimi državami, predvsem v okviru sodelovanja na področju izobraževanja ali neposrednih izmenjav.
(6)
Uredbo (ES) št. 382/2001 je zato treba ustrezno spremeniti -
SPREJEL NASLEDNJO UREDBO:
Člen 1
Uredba (ES) št. 382/2001 se spremeni:
1.
V členu 5 se doda naslednji odstavek:
„Če je to primerno, predvsem pri projektih za izobraževanje in usposabljanje ali drugih podobnih projektih, ki so namenjeni posameznikom, ima podpora Skupnosti lahko obliko donacij fizičnim osebam. Te donacije so lahko podeljene v obliki štipendij.“;
2.
V členu 7 se doda naslednji odstavek:
„V ta namen ima lahko podpora Skupnosti obliko donacij fizičnim osebam. Te donacije so lahko podeljene v obliki štipendij.“;
3.
V členu 13 se drugi odstavek nadomesti z naslednjim:
„Velja do 31. decembra 2007.“.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. novembra 2005

Labels: 4
19
5
9
12
18
15